《次韵张宝文赠王自然》
宋代·刘才邵

成山对三山，残夜动海色。英灵钟此翁，倜傥旧无敌。

高标驾空阔，劲气摧剑戟。危言发冲冠，忧国泪横臆。

当随赴陇书，聊挂游山屐。从容冕旒前，指摘治乱实。

况闻群策用，伫待妖氛息。名与年俱高，机会不容失。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。